**Jarad Anthony Higgins**, taiteilijanimeltään **Juice WRLD**, (2. joulukuuta 1998 Chicago, Illinois, Yhdysvallat – 8. joulukuuta 2019 Oak Lawn, Illinois, Yhdysvallat) oli yhdysvaltalainen rap-artisti, laulaja ja lauluntekijä. Hänet tunnettiin hittisingleistään "All Girls Are the Same" ja "Lucid Dreams", jotka ovat hänen esikoisalbumiltaan *Goodbye & Good Riddance*. "Lucid Dreams" oli sämplätty Stingin kappaleesta "Shape of My Heart", ja se nousi Billboardin singlelistan toiselle sijalle. Juice Wrldin toinen albumi, vuonna 2019 julkaistu *Death Race for Love*, kävi Yhdysvaltain albumilistan kärjessä. Hänen ensimmäinen postuumisti julkaistu albuminsa *Legends Never Die* julkaistiin 10. heinäkuuta 2020.

Higgins kuoli vahvojen kipulääkkeiden yliannostukseen Midwayn kansainvälisellä lentoasemalla Chicagossa.

Nuoruus
-------

Jarad Anthony Higgins syntyi 2. joulukuuta 1998 Chicagossa Illinoisissa. Hän oli kolmevuotias, kun hänen vanhempansa erosivat. Hänet kasvatti suurimmaksi osaksi yksinhuoltajaäiti, joka oli hyvin uskonnollinen ja konservatiivinen eikä antanut hänen kuunnella hip hopia. Higgins kävi lapsena pianotunneilla ja kuunteli kielloista huolimatta paikallisia rap-artisteja, kuten Kanye Westiä ja Chief Keefiä. Hän aloitti reseptilääkkeiden xanaxin ja percocetin käyttämisen ollessaan high schoolissa.

Ura
---

### Uran alku ja nousu julkisuuteen (2015–2019)

Higgins aloitti uransa 16-vuotiaana lataamalla nauhoittamaansa musiikkia SoundCloudiin nimellä JuiceTheKidd. Hän vaihtoi nimensä Juice Wrld:ksi, koska se "edustaa maailmanlaajuista tunnettavuutta". Higgins julkaisi kesällä 2017 ensimmäisen EP-levynsä *Juice Wrld 9 9 9*, jolla oli mukana kappale "Lucid Dreams". Hän julkaisi joulukuussa 2017 kolme kappaletta sisältäneen EP-levyn *Nothings Different,* jota esitteli esimerkiksi Lyrical Lemonade.

Juice Wrld Hot 107.9 -radiokanavan haastattelussa, 19. heinäkuuta 2018.
Interscope Records allekirjoitti maaliskuussa 2018 Higginsin kanssa kolmen miljoonan dollarin levytyssopimuksen. Hän oli esiintynyt ennen levytyssopimusta julkisuudessa vain kerran. Interscopen varatoimitusjohtaja Joie Manda kertoi myöhemmin haastattelussa levy-yhtiön edustajien tienneen jo ensikuulemalta Higginsin musiikin saavuttavan suuren suosion.

Higginsin esikoisalbumi, *Goodbye & Good Riddance*, julkaistiin toukokuussa 2018. Se sijoittui Billboard 200 -listalla sijalle 4. Albumin menestynein kappale "Lucid Dreams" sijoittui Billboard Hot 100 -listalla parhaimmillaan toiseksi, ja se oli vuoden 2018 soitetuin SoundCloud-kappale. Albumin singlessä "Lean Wit Me" Higgins avautuu taistelusta päihteiden väärinkäytön kanssa, vaikka yrittikin sittemmin raitistua. Kesäkuussa 2018 hän julkaisi kaksi uutta kappaletta, "Legends" ja "Rich and Blind", jotka on tarkoitettu kuolleiden räppärien XXXTentacionin ja Lil Peepin muistolle.

Higgins julkaisi vuonna 2018 Futuren kanssa mixtapen *Wrld on Drugs*. Higgins oli kertonut Futurelle hänet ensimmäistä kertaa tavattuaan, että hän oli Futuren vaikutuksesta innostunut kokeilemaan leania nuoruudessaan. Future kertoi myöhemmin sen alkaneen häiritä häntä ja saaneen hänet miettimään tekojaan. Vuoden 2018 lopulla Higginsin ja yhdysvaltalaisen laulajan Seezyn kappale "Hide" oli elokuvan *Spider-Man: Kohti hämähäkkiversumia* ääniraidalla. Vuonna 2018 hän oli SoundCloudin suoratoistetuin, tykätyin ja uudelleenlähetetyin artisti.

### Uudet albumit ja kuolema (2019–)

Higginsin toinen studioalbumi ja viimeinen ennen hänen kuolemaansa julkaistu albumi, *Death Race for Love*, julkaistiin 8. maaliskuuta 2019. Albumi nousi Billboard 200 -listan ensimmäiseksi. Albumin ensimmäisessä kappaleessa "Empty" Higgins lauloi masennuksestaan. Hän kertoi *Geniusin* haastattelussa, kun häneltä kysyttiin avoimuudestaan musiikissaan, ettei hänellä koskaan ollut mitään salattavaa. *Billboardin* kansikertomuksessa häntä kutsuttiin albumin jälkeen emo rapin "ensisijaiseksi lähettilääksi". Higgins voitti vuoden 2019 Billboard Music Awards -gaalassa parhaan uuden artistin palkinnon. Kiitoksen keskellä jotkut kriitikot syyttivät häntä naisvihamielisyydestä ja viittasivat hänen kuvauksiinsa naisista, kuten kappaleessa "All Girls are the Same" ("kaikki tytöt ovat samanlaisia").

Juice Wrldin mausoleumi.
Higgins oli 8. joulukuuta 2019 yksityisellä Gulfstream-suihkulentokoneella matkalla Midwayn kansainväliselle lentoasemalle Chicagoon. Lainvalvontaviranomaiset odottivat koneen saapumista, ja liittovaltion edustajat olivat ilmoittaneet lennon ollessa matkalla epäilevänsä koneessa olevan aseita ja huumeita. Myöhemmin lainvalvontaviranomaiset paljastivat löytäneensä lentokoneesta 41 pussia epäiltyä marihuanaa, kuusi reseptipulloa, joiden epäiltiin sisältävän kodeiinia, sekä kolme käsiasetta.

Higgins alkoi kouristella ja oli saamassa kohtausta, minkä jälkeen hänelle annettiin kaksi annosta naloksonia, sillä hänellä epäiltiin opioidien yliannostusta. Higginsiä hoidettiin lentoasemalla 40 minuuttia, minkä jälkeen hänet kuljetettiin sairaalaan. Siellä hänet todettiin kuolleeksi. Higginsin kuolinsyyksi todettiin oksikodonin ja kodeiinin yliannostus. Tieto Higginsin kuolemastaan levisi nopeasti sosiaalisessa mediassa, ja monet fanit ja julkisuuden henkilöt osoittivat tukensa ja surivat hänen kuolemaansa. Hänen hautajaisensa pidettiin 13. joulukuuta 2019.

Higginsin ensimmäinen postuumisti julkaistu äänite oli vierailu Eminemin studioalbumilla *Music to Be Murdered By* kappaleessa "Godzilla", joka julkaistiin 17. tammikuuta 2020. Kappaleen musiikkivideo loppuu Higginsin puheenvuoroon ja tekstiin, jossa muistetaan häntä. Higgins oli mukana myös mentoroimansa rap-artistin The Kid Laroin kappaleella "Go", joka julkaistiin 12. kesäkuuta 2020.  Hänen ensimmäisestä kuolemanjälkeisestä studioalbumistaan ilmoitettiin 7. heinäkuuta 2020. Albumi *Legends Never Die* julkaistiin 10. heinäkuuta 2020, ja se nousi Billboard 200 -listalla ensimmäiseksi. Albumista tuli maailman kolmanneksi myydyin postuumisti julkaistu albumi vuonna 1997 julkaistujen Tupac Shakurin *R U Still Down*- ja The Notorious B.I.G:n *Life After Death* -albumien jälkeen.

Higginsin toinen postuumi albumi *Fighting Demons* julkaistiin 10. joulukuuta 2021. Dokumenttielokuva "Into The Abyss" julkaistiin 16. joulukuuta 2021.

Musiikkityyli
-------------

Higginsin musiikkia on kutsuttu emo rapiksi, hip hopiksi ja trapiksi. Monet hänen kappaleistaan viittaavat hänen suhteeseensa alkoholiin ja huumeisiin. Higgins itse piti emoa sekä negatiivisena että positiivisena. Hän katsoi, että musiikin on joskus oltava hieman synkkää, jotta se voisi heijastella hänen pessimististä maailmankuvaansa.

Yksityiselämä
-------------

Higgins aloitti huumeiden käytön jo nuorena ja lauloi siitä myös avoimesti kappaleissaan ja kertoi siitä haastatteluissa. Hän kertoi *Billboardin* haastattelussa yrittäneensä raitistua jo kuudennesta luokasta lähtien. Hänellä ei ollut isää, joka olisi voinut antaa minkäänlaista ohjausta, ja hän otti mallia muista aikuisista rap-artisteista, jotka lauloivat esimerkiksi leanista. Higginsin entisen tyttöystävän mukaan hän saattoi ottaa kolmekin Percocet-tablettia päivässä selviytyäkseen masennuksestaan.

Higgins seurusteli ennen kuolemaansa Ally Lottin kanssa.

Diskografia
-----------

### Studioalbumit

* *Goodbye & Good Riddance* (2018)
* *Death Race for Love* (2019)
* *Legends Never Die* (2020)
* *Fighting Demons* (2021)

### Mixtapet

* *What Is Love?* (2015)
* *JUICED UP THE EP* (2016)
* *The Twilight Zone* (2016)
* *Affliction* (2017)
* *Heartbroken In Hollywood 9 9 9* (2017)
* *JuiceWRLD 9 9 9* (2017)
* *BINGEDRINKINGMUSIC* (2017)
* *NOTHINGS DIFFERENT </3* (2017)
* *Future & Juice WRLD Present... WRLD ON DRUGS* (Futuren kanssa) (2018)

**EP:t**

* *Too Soon..* (2018)

Lähteet
-------

1. 1 2  Snapes, Laura: Rapper Juice WRLD dies age 21 *The Guardian*.  8.12.2019. Guardian News & Media Limited. Viitattu 8.12.2019. (englanniksi)
2. ↑  Juice Wrld Dead at 21 After Suffering Seizure. xxlmag.com. 8.12.2019. Viitattu 11.12.2019.
3. ↑  Rumor Mill - Juice Wrld Goes Viral at Spotify *HITS Daily Double*. Viitattu 8.12.2019. (englanniksi)
4. ↑  Picheta, Rob: Juice WRLD's posthumous album 'Legends Never Die' drops, leaving fans emotional CNN Entertainment. Viitattu 28.9.2020. (englanniksi)
5. 1 2 3  Juice WRLD Dies at 21; Chicago Rapper Whose Star Was on the Rise The New York Times. Viitattu 1.10.2020. (englanniksi)
6. 1 2 3 4 5 6  Smith, Harrison: Juice WRLD: Rising rap star whose heartfelt lyrics conquered the US charts The Independent. Viitattu 2.10.2020. (englanniksi)
7. ↑  Juice WRLD: Rapper died from accidental overdose of painkillers, coroner rules *BBC News*. Viitattu 1.10.2020. (englanniksi)
8. ↑  Juice Wrld Shares Some Of His Biggest Influences In Music & His Name Before He Was Juice Wrld. *youtube.com*. Viitattu 2.10.2020. (englanniksi)
9. ↑  Galil, Leor: Tracking the astronomical rise of Chicagoland rapper Juice Wrld Chicago Reader. Viitattu 2.10.2020. (englanniksi)
10. ↑  Tsioulcas, Anastasia: Rapper Juice WRLD Has Died At Age 21 NPR Music. Viitattu 2.10.2020. (englanniksi)
11. ↑  Montanez, Elliot: Nothings Different – Juice WRLD Lyrical Lemonade.  Arkistoitu 21.5.2018. Viitattu 2.10.2020. (englanniksi)
12. 1 2  Garvey, Meaghan: Juice WRLD Is Ready To Go From Streaming Superstar to Hip-Hop Great Billboard. Viitattu 2.10.2020. (englanniksi)
13. 1 2 3 4 5  Asmelash, Leah: Remembering Juice WRLD, one of emo rap's most promising artists *CNN Entertainment*. Viitattu 2.10.2020. (englanniksi)
14. ↑  Mojica, Nick: Juice Wrld Pays Tribute to XXXTentacion & Lil Peep With New Songs *XXL Mag*. Viitattu 2.10.2020. (englanniksi)
15. ↑  Holmes, Charles: Future on Juice WRLD’s Death: ‘I’m Heartbroken’ *Rolling Stone*. Viitattu 2.10.2020. (englanniksi)
16. ↑  Smith, Amy: Post Malone, Lil Wayne and Nicki Minaj to appear on Spider-Man soundtrack NME. Viitattu 2.10.2020. (englanniksi)
17. ↑  The 2018 SoundCloud playback SoundCloud. Viitattu 2.10.2020. (englanniksi)
18. ↑  Death Race for Love *music.apple.com*. Viitattu 2.10.2020. (englanniksi)
19. ↑  Caulfield, Keith: Juice WRLD Scores First No. 1 Album on Billboard 200 With 'Death Race for Love' *Billboard*. Viitattu 2.10.2020. (englanniksi)
20. ↑  Lynch, Joe: 2019 Billboard Music Awards Winners: The Complete List Billboard. Viitattu 2.10.2020. (englanniksi)
21. 1 2  Federal agents and Chicago police were confiscating drugs and guns from luggage when rapper Juice Wrld suffered seizure at Midway, officials say Chicago Tribune. Viitattu 2.10.2020. (englanniksi)
22. ↑  Melas, Chloe: Luggage from Juice WRLD's plane contained 41 bags of suspected marijuana, police say *CNN Entertainment*. Viitattu 2.10.2020. (englanniksi)
23. ↑  Pudas, Mari: Lentokentällä dramaattisen kohtauksen saaneen Juice Wrldin kuolinsyy varmistui - elimistössä hurja määrä vaarallisia aineita *Iltalehti*. Viitattu 2.10.2020.
24. ↑  Juice WRLD: Rapper died from accidental overdose of painkillers, coroner rules *BBC News*. Viitattu 2.10.2020. (englanniksi)
25. ↑  Rolli, Bryan: Juice WRLD Surges On Social Media And Streaming As Fans And Celebrities Mourn His Death *Forbes*. Viitattu 2.10.2020. (englanniksi)
26. ↑  Aderoju, Darlene: Juice WRLD Laid to Rest at Private Illinois Funeral: 'Rest in Peace My Dear; Mommy Loves You' People. Viitattu 2.10.2020. (englanniksi)
27. ↑  VanHoose, Benjamin: Eminem Drops Surprise Album Featuring Ed Sheeran and Late Rapper Juice WRLD People. Viitattu 2.10.2020. (englanniksi)
28. ↑  Rolli, Bryan: Eminem Pays Tribute To The Late Juice WRLD In Spectacular ‘Godzilla’ Video *Forbes*. Viitattu 2.10.2020. (englanniksi)
29. ↑  Norris, John: The Kid LAROI Talks 'Go' Collab With 'Big Brother' Juice WRLD & Relationship-Fueled 'F--k Love' Project Billboard. Viitattu 2.10.2020. (englanniksi)
30. ↑  Bloom, Madison: New Juice WRLD Album Legends Never Die Announced Pitchfork. Viitattu 2.10.2020. (englanniksi)
31. ↑  Bloom, Madison: Juice WRLD’s New Album Legends Never Die Is 2020’s Biggest No. 1 Debut Pitchfork. Viitattu 2.10.2020. (englanniksi)
32. ↑  Brown, August: Late rapper Juice Wrld’s posthumous album posts best sales week of 2020 *Los Angeles Times*. Viitattu 2.10.2020. (englanniksi)
33. ↑  Espinoza, Joshua: Release Date for Juice WRLD’s New Album ‘Fighting Demons’ Announced With Trailer *Complex*. Viitattu 10.12.2021. (englanniksi)
34. ↑  Shah, Neil: Juice WRLD, a Young Star of Hip-Hop, Dies Wall Street Journal. Viitattu 2.10.2020. (englanniksi)
35. ↑  Carmichael, Rodney: Could Future & Juice WRLD Be Trap's Trojan-Horse Advocates For Drug Policy Reform? NPR Music. Viitattu 2.10.2020. (englanniksi)
36. ↑  How Juice WRLD Turned Heartbreak to Stardom Hypebeast. Viitattu 2.10.2020. (englanniksi)
37. ↑  Caramanica, Jon: The Chart-Topping Deep Feelings of Juice WRLD *The New York Times*. Viitattu 2.10.2020. (englanniksi)
38. ↑  Juice WRLD's Struggle With Addiction: What He Said in the Past Billboard. Viitattu 2.10.2020. (englanniksi)
39. ↑  Jones, Damian: Juice WRLD’s ex-girlfriend claims he took lean and Percocet daily due to depression *NME*. Viitattu 2.10.2020. (englanniksi)
40. ↑  Garvey, Marianne: Juice WRLD's girlfriend has a message for his fans *CNN Entertainment*. Viitattu 2.10.2020. (englanniksi)

Aiheesta muualla
----------------

* Kuvia tai muita tiedostoja aiheesta **Juice Wrld** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Taiteenala | 
* MusicBrainz

 |

 |